Sofii

Sofii ( [ˈsɔfijɐ]) om Bolgarijan pälidn da kaikiš suremb lidn. Sofii-lidnan agjan päine pala, om ümbärdajan Sofijan agjan administrativižeks keskuseks mugažo.
Lidn om valdkundan järedaks tegimišton keskuseks da raudtesol'meks. Sofii om Bolgarijan finansine keskuz. Valdkundmaksoiden madal suruz (kümnendez), korgedpiguzline internet i investiciifondoiden olend abutadas biznesan šingotesele.
Istorii.
Frakijalaižed paniba lidnan alust 8. voz'sadal edel m.e.. Rimalaižed anastiba sidä i nimitihe "Serdik"-lidnaks () frakijalaižiden heimon mödhe. Kahtenden Bolgarijan imperijan aigan (1185−1396) udesnimitihe lidnad nügüdläižikš ezmäi paginas, sid' oficialižešti, ph. Sofijan päjumalanpertin — lidnan päižen pühäpertin nimitusen mödhe. Sen pala om kaičenus tähäsai.
Ottomanan imperijan aigan lidn oli sen kahtendel surtte evropižel keskusel, Konstantinopolin jäl'ghe.
Vn 1879 3. sulakud Sofii kändihe joudutadud Bolgarijan pälidnaks.
Lidnan tegimišton sarakod oma mašinansauvomine, metallurgii, himine i räzinan pästand, cellülozbumagaine, kebn tegimišt, sömtegimišt.
Geografijan andmused.
Lidn sijadase Bolgarijan päivlaskmas, Balkanan pol'saren keskuses, Vitoš-mägimassivan pohjoižpautkenno, 500..800 m ü.m.t. korktusil.
Klimat om ven kontinentaline, pil'vekaz tal'vel i päivoikaz kezal. Voden keskmäine lämuz om +10,9 C°, kezakun-elokun +19,4..+21,6 C°, tal'vkun-uhokun −0,5..+1,6 C°. Ekstremumad oma −31,2 C° (viluku) i +41 C° (heinku). Kezaaigan minimum om +1,4 C° (kezaku), tal'vaigan maksimum om +23 C° (uhoku, tal'vku). Paneb sadegid 626 mm vodes, enamba semendkus-heinkus (65..82 mm kus), vähemba kül'mkus-uhokus (35..40 mm kus). Paneb lunt 57 päiväd i 96 sm tal'ves.
Tobmuz.
Sofii-lidnan agj jagase kaks'kümneks nelläks nimitadud rajonaks ().
Lidnan tobmuden pämez' om kmet (). Edeline lidnan pämez' om Jordanka Fandikova (vai Fandakova, "Йорданка Фандъкова", kül'mku 2009 — kül'mku 2023).
Eläjad.
Vn 1878 uhokus Venälaižen imperijan armii tegi ezmäšt rahvahanlugemišt i löuzi 11 694 eläjad lidnas. Vodele 1975 lidnan ristitišt ületi millionad. Vl 2015 lidnan eläjiden lugu oli 1 286 383 ristitud. Kaik 1,48 mln eläjid om ezilidnoidenke 1344 km² pindal (Sofii-lidnan agjan pind, 2021).
Vn 2011 rahvahanlugemižen mödhe bolgarijalaižed (87,9 %) da ortodoksižed hristanuskojad (69,1 %) oma enambuses eläjiden keskes. Om äi religijatomid ristituid (28,8 %).
Openduz.
Lapsiden opendusen aluzkundad (vn 2014 andmused) oma 239 päivkodid (niišpäi 60 privatišt), viž augotižškolad, 77 aluzškolad i 187 keskškolad (86 municipališt, 61 privatišt i 40 valdkundališt), 25 profilišt liceid, mugažo 13 speciališt školad (tervhuden röunatud voimusidenke täht), kahesa čomamahtoiden školad i nell' sportškolad.
Professionaližen opendusen aluzkundad oma 35 professionališt liceid i 22 kolledžad. Kaik kahesatoštkümne üläopendusen aluzkundad baziruišoiš pälidnas: ühesa universitetad, seičeme akademijad, kaks' üläškolad. Enamba mi 100 tuhad üläopenikoid om niiš. Znamasine om Sofijan universitet ph. Kliment Ohridalaižen nimed (). Se om kaikiš amuižemb (alusenpanend 1. reduku 1888) da suremb valdkundas, kaik 23 tuh. üläopenikoid opetas sen 16 fakul'tetal.
Transport.
Avtobusad (84 maršrutad vl 2022), trolleibusad (16 maršrutad), tramvaid (14 maršrutad), maršruttaksid i metropoliten (vspäi 1998, om nell' jonod 47 stancijanke, 52 km raudted) oma kundaližeks transportaks lidnas. Kaik om kahesa raudtestancijad lidnas, niiden kesken Keskuzline päraudtestancii.
Rahvahidenkeskeine civiline "Sofii"-lendimport (, "SOF / LBSF", 7,1 mln passažiroid vl 2019) sijadase kümnes kilometras päivnouzmha lidnan keskuzpalaspäi. Metropolitenan stancii radab lendimportas. Tehtas reisid Evropan da Lähižen Päivnouzmman pälidnoihe i surihe lidnoihe, om čarterreisid Keskmeren i Egiptan lebutahoiže, Afrikan erasihe-se lidnoihe. Valdkundan sodavägiden Vraždebna-il'mbaz radab läz lendimportad.